Šis raksts ir par latviešu mūziķi. Par ezeru Vidzemē skatīt rakstu Ūdrītis (ezers).

**Rolands Balodis-Ūdris** (dzimis **Ūdris** 1975. gada 18. maijā), saukts arī par **Ūdrīti**, ir latviešu dziedātājs un ģitārists, grupas *The Hobos* solists.

Biogrāfija
----------

1993. gadā Ūdris iestājās Latvijas Universitātes Svešvalodu fakultātes Orientālistikas katedras Sinoloģijas nodaļā, studēja četrus gadus. Vēlāk iestājās maģistratūrā, taču studijas nepabeidza. Pēc tam Ūdris vairākus gadus pavadīja ceļojot, dzīvoja Ķīnā un Honkongā, tad pārcēlās pie mātes Ņujorkā ASV, pēc tam nonāca Indijā. 1998. gadā piedalījās rokoperas «Lāčplēsis» atjaunotajā uzvedumā, grupas «Jumprava» sastāvā aizvietojot filmas «Baiga vasara» uzņemšanā aizņemto Aigaru Graubu.

1999. gada janvārī ar koncertu Liepājas krogā «Ai, karamba» sākās Ūdra grupas *The Studio Hobos* darbība. Aprīlī grupa iesildīja «Prāta Vētru» koncertā Rīgas Muzikālajā teātrī. Tajā pašā gadā grupa nomainīja nosaukumu uz *The Hobos*, tās 1999. gada decembrī izdotais debijas albums *Numbvision* ieguva Latvijas Mūzikas ierakstu gada balvu kā 1999. gada labākais popa un roka albums. Arī nākamie divi albumi — *Perfect Solution* (2001) un *Flashback Mornings* (2002) — tika atzīti par gada labākajiem rokmūzikā. Paralēli mūzikas veidošanai Ūdris bija LNT raidījuma «Vichy dzīvespriecīgais ceļojums» un TV3 rīta raidījuma «Hakizaka» vadītājs. 2002. gada 13. septembrī Ūdris pārdozēja heroīnu un tika nogādāts Paula Stradiņa klīniskajā universitātes slimnīcā. Kopš tā laika viņam ir daļēji paralizēta labā pēda. 2004. gadā tika izdots līdz šim pēdējais *The Hobos* albums *Radio Jah Jah*.

Kopā ar *The Hobos* ģitāristu Egonu Kronbergu 2005. gadā Ūdris dibināja folkmūzikas grupu «U.K.», novembrī izdodot albumu «K.U.». Vēlāk uzsāka grupu «Maš Maš». 2009. gada februārī sāka satikties ar aktrisi un mūziķi Ilonu Balodi, viņi uzsāka projektu «Ūdris & Balode». 2015. gada 20. augustā viņi apprecējās; abi nomainīja uzvārdu uz Balodis-Ūdris. Tā paša gada 16. decembrī laulībā piedzima dēls Bārts. No iepriekšējām attiecībām Balodim-Ūdrim ir divas meitas: Madlēna (1999) un Una (2004).

2016. gada 17. janvārī Balodi-Ūdri Rīgā notrieca automašīna, viņš smagā stāvoklī tika nogādāts Rīgas Austrumu klīniskajā universitātes slimnīcā. Mūziķa ārstēšanai un rehabilitācijai tika ziedoti līdzekļi. Marta beigās parādījās informācija, ka Ūdrītis lēni atgūstas no smagajām traumām un veselības problēmām.

Atsauces
--------

1. 1 2 3 4 5  Uldis Rudaks. «Rolands Ūdris. Mirkli dzīvo, mirkli mācies». Diena, 2009. gada 3. maijā. Skatīts: 2016. gada 23. janvārī.
2. ↑  Rudaks, 215. lpp.
3. 1 2  Rudaks, 216. lpp.
4. ↑  «Cilvēkziņas». Diena. 1999. gada 25. janvārī. Skatīts: 2016. gada 23. janvārī.
5. ↑  Uldis Rudaks. «Grupas Prāta vētra turnejas starts Rīgā». Diena, 1999. gada 24. aprīlī. Skatīts: 2016. gada 23. janvārī.
6. ↑  Uldis Rudaks. «Ūdrīša autobiogrāfija». Diena, 1999. gada 30. jūlijā. Skatīts: 2016. gada 23. janvārī.
7. ↑  «Latvijas ekstrēmākie mīlnieki Ūdris un Balode svin trīs gadu kopā būšanu». Kas jauns?. 2012. gada 10. martā. Skatīts: 2016. gada 23. janvārī.
8. ↑  «Noklausies! Ūdris un Balode piedāvā jaunāko veikumu - dziesmu 'Dievs man deva'». Delfi. 2015. gada 7. septembrī. Skatīts: 2016. gada 23. janvārī.[novecojusi saite]
9. ↑  «Rolands Balodis-Ūdris un Ilona Balode-Ūdre - piedzīvojumiem bagāts un nu arī precēts pāris!». Par mūziku. 2015. gada 21. augustā. Arhivēts no oriģināla, laiks: 2016. gada 19. Februāris. Skatīts: 2016. gada 23. janvārī.
10. ↑  «Ūdrītis kļuvis par tēvu dēlam Bārtam. Apsveicam!». Kas jauns?. 2015. gada 19. decembrī. Skatīts: 2016. gada 23. janvārī.
11. ↑  «Smagas traumas satiksmes negadījumā guvis grupas The Hobos līderis; policija lūdz atsaukties aculieciniekus». Diena. 2016. gada 23. janvārī. Skatīts: 2016. gada 23. janvārī.
12. ↑  Ūdrītis dēliņam noglāstīja galvu un jau mēģina pats ēst kasjauns.lv

Literatūra
----------

* Uldis Rudaks. *Rokupācija*. Dienas Grāmata, 2008. ISBN 9789984789736.

|  |  |  |
| --- | --- | --- |
| 

|  |  |
| --- | --- |
| Autoritatīvā vadība | 
* VIAF: 305068568
* LNB: 000072113
* ISNI: 0000 0001 3105 3031

 |

 |